wickkiey/tamil-wikipedia-markdown huggingface dataset:
# கே லூசாக்கின் விதி

**கே - லூசாக்கின் விதி** (Gay-Lussac's law) என்பது 18 ஆம் ஆண்டின் இறுதியிலும், 19 ஆம் நுாற்றாண்டின் தொடக்கத்திலும் பிரான்சு நாட்டு வேதியியலாளர் சோசப் லூயிசு கே-லூசாக்கால் (1778–1850) மற்றும் பல வேதியியலாளர்களால் கண்டறியப்பட்ட வாயுக்களில் வெப்ப விரிவு மற்றும் அவற்றின் வெப்பநிலை, கன அளவு மற்றும் அழுத்தம் இவற்றுக்கிடையோன தொடர்புகள் குறித்த பல கண்டுபிடிப்புகளைக் குறிக்கும்.  

1808 ஆம் ஆண்டில் கே லூசாக் நிறுவிய வாயுக்களின் அழுத்த விதிக்காக மிகவும் அங்கீகரிக்கப்பட்டார். அந்த விதியானது பின் வருமாறமையும்: ”ஒரு மூடப்பட்ட கொள்கலனில் உள்ள வாயுவின் அழுத்தமானது அதன் வெப்பநிலையுடன் நேர் விகிதத் தொடர்பினைக் கொண்டிருக்கும்”  

முதன்முதலில் ஒரு குறிப்பிட்ட நிறையுள்ள, மாறாத கன அளவுள்ள வாயுவின் அழுத்தத்திற்கும் வெப்பநிலைக்கும் உள்ள தொடர்பை நிறுவுவதற்கு, அனைவராலும் ஏற்றுக்கொள்ளப்படக்கூடிய ஒரு நிறுவலைத் தந்தமைக்காக, மிகச் சரியான முறையில் கே லூசாக் மதிக்கப்படுவதாக நவீன காலத்திய அறிஞர்கள் கூறுகிறார்கள். இந்த விதிகள் முறையே அழுத்த விதி அல்லது அமான்டன் விதி மற்றும் டால்ட்டனின் விதி என வெவ்வேறு விதமாக அழைக்கப்பட்டன.  

## கன அளவுகளின் அடிப்படையிலான வாயுக்களின் கூடுகை விதி

கன அளவின் அடிப்படையிலான வாயுக்களின் கூடுகை விதியானது, ”வாயுக்கள் ஒன்றொடொன்று வினைபுரிந்து வாயுக்களையே விளைபொருளாகத் தரும் வினையில், எல்லா கன அளவுகளும் ஒரே வெப்பநிலை மற்றும் அழுத்தத்தில் அளக்கப்படுமேயானால், ”வினைபடு வாயுக்களின் கன அளவுகள் மற்றும் வினை விளை பொருட்களின் கன அளவுகள் இவற்றுக்கிடையேயான விகிதமானது எளிய முழு எண்கள் வடிவத்திலேயே இருக்கும்”. உதாரணமாக, 2 பங்கு கன அளவுள்ள ஐதரசனானது 1 பங்கு கன அளவுள்ள ஆக்சிசனுடன் வினைபுரிந்து 2 பங்கு கன அளவுள்ள வாயு நிலை நீரைக் கொடுக்கும் என்பதை கே லுாசாக் கண்டறிந்தார்.  

கே லூசாக்கின் முடிவுகளின் அடிப்படையில், ஒரே வெப்பநிலை மற்றும் அழுத்தத்தில் சம கன அளவுள்ள வாயுக்கள் சம எண்ணிக்கையிலான மூலக்கூறுகளையே கொண்டிருக்கும் என்ற கருத்தினை உடைய அவகாதரோவின் விதியை அமேடியோ அவகாதரோ வெளியிட்டார். அவகாதரோவின் இந்தக் கருதுகோள் முன்னதாகக் கூறப்பட்ட முடிவிற்கு இவ்வாறு பொருள் தருகிறது:  
:2 பங்கு கன அளவுடைய ஐதரசன் + 1 பங்கு கன அளவுடைய ஆக்சிசன் = 2 பங்கு கன அளவுடைய வாயு நிலை நீர்  

இது பின்வருமாறும் கருதப்படலாம்.  
:2 மூலக்கூறுகள் ஐதரசன் + 1 மூலக்கூறு ஆக்சிசன் = 2 மூலக்கூறுகள் நீர்.  

1808 ஆம் ஆண்டில் சோசப் லூயிசு கே லூசாக் வாயுக்களின் கூடுகை விதியை உலகிற்கு அறிவித்தார். இருப்பினும், 1860 ஆம் ஆண்டில் நடைபெற்ற முதல் சர்வதேச வேதியியல் மாநாட்டில் இத்தாலிய வேதியியலாளர் இஸ்டனிசுலா கன்னிசாரோவினால் திருப்திகரமாக விளக்கப்படும் வரை அவகாதரோவின் கற்பிதக் கொள்கையானது மற்ற வேதியியலாளர்களால் ஏற்றுக்கொள்ளப்படாமலேயே இருந்தது.
# நல்லூர்க்கோணம்


**நல்லூர்க்கோணம்** கிராமம் தமிழ்நாட்டிலுள்ள கன்னியாகுமரி மாவட்டத்தின் அருமனை பேரூராட்சிக்குட்பட்டு அமைந்துள்ளது. இந்த கிராமத்தில் பல குளங்கள், நீரூற்றுகள் மற்றும் பல்வேறு தாவர மற்றும் விலங்கினங்கள் தவிர ரப்பர் தோட்டங்கள் பலவற்றைக் கொண்டுள்ளது. கிராமத்தில் வேளாண்மை முதன்மையான தொழிலாக உள்ளது. இங்கு மழைப்பொழிவு ஆண்டு முழுவதும் ஏற்படுகிறது மற்றும் நிலத்தடி நீர் உள்ளது. இந்த கிராமத்தில் *அயனிமுத்து தம்புரான்* என்ற கோயில் உள்ளது.
# முத்து. எத்திராசன்

**முத்து. எத்திராசன்** என்பவர் தமிழாசிரியர், தமிழ்க் கவிஞர், எழுத்தாளர், தொல்பொருள் கல்வெட்டு ஆய்வாளர் ஆவார். இவர் சிறுவர்களுக்கான நீதிக் கதைகள் பலவும் எழுதியுள்ளார்  
- தமிழின் தொன்மையும் கல்வெட்டுகளும்
- கம்பர்காட்டும் கார்காலம்
- நெருப்பு நினைவுகள்
- கம்பர் தரும் பழமொழிகள்
- சங்க இலக்கியச் சமுதாயம்
- சிந்தனையைத் தூண்டும் சிறுவர் கதைகள்
- கவிதைகள் சொல்லும் கதைகள்
- இலக்கியத்தின் வரலாறும் பண்பாடும்
- பூனையை வென்ற புலி
- காக்கையைப் பற்றிய கற்பனைக் கதைகள்
- கம்பர் காட்டும் பாலை நிலம்.
- சின்ன மீனும் பெரிய மீனும்

## பெற்ற பரிசுகள்
இவர், எழுதிய *குந்தவையின் கலைக்கோயில் * எனும் நூல்,1992 ஆம் ஆண்டு தமிழ்வளர்ச்சிக்கான சிறந்த நூலுக்கான முதல் பரிசு பெற்ற நூலாகும்.  

- முகம் மாமணி, " 100 சாதனையாளர்கள்" மணிவாசகர் பதிப்பகம், 1994.
# ராகி ரொட்டி



**ராகி ரொட்டி ** (மராத்தி: नाचणी ची भाकरी ) என்பது இந்திய மாநிலமான கர்நாடகத்தின் காலை உணவு ஆகும். இது தெற்கு கர்நாடகத்தின் கிராமப்புறங்களில் மிகவும் பிரபலமான உணவு. இது கேழ்வரகு மாவினால் தயாரிக்கப்படுகிறது. *ராகி-ரொட்டி* என்ற கன்னடச் சொல்லுக்கு கேழ்வரகு ரொட்டி என்று பொருள். இது அக்கி ரொட்டியைப் போலத் தயாரிக்கப்படுகிறது. கேழ்வரகு மாவானது உப்பு மற்றும் தண்ணீரைச் சேர்த்து நன்கு கலக்கப்படுகிறது. மாவு பிசையும்போது; வெட்டிய வெங்காயம் கேரட் போன்றவை சேர்க்கப்படுகின்றன, இதனுடன் கொத்தமல்லித் தழை மற்றும் சீரகம் ஆகியவற்றையும் சுவைக்காக சேர்க்கலாம். தோசைக் கல்லில் சற்று எண்ணெயைத் தடவி பிசைந்து வைத்துள்ள மாவை வட்டமாகவும் மெல்லியதாகவும் தட்டி, சிறிதளவு எண்ணெயை ரொட்டிமேல் பூசி நன்கு வெந்த பின்னர் சூடாக பரிமாறவேண்டும். உடன் சட்டினி இருந்தால் நல்லது.  

## இதையும் பார்க்க
- அக்கி ரொட்டி
- கேழ்வரகுக் களி
# படந்தாலுமூடு



**படந்தாலுமூடு** தமிழ்நாட்டின் கன்னியாகுமரி மாவட்டத்தில் அமைந்துள்ளது.  

படந்தாலுமூடு என்னும் ஊர் தேசிய நெடுஞ்சாலை 47-ல், விளவங்கோடு வட்டத்தில் அமைந்துள்ளது. இவ்வூரின் அஞ்சல் குறியீட்டு எண் 629163 ஆகும். இது மார்த்தாண்டத்தில் இருந்து வட மேற்கு நோக்கி 5.5 கி.மீ. தொலைவிலும், களியக்காவிளை என்னும் ஊரிலிருந்து தென் கிழக்கு நோக்கி சுமார் 2கி.மீ. தொலைவிலும் அமையப் பெற்றுள்ளது. தமிழ்நாட்டின் தலைநகரான சென்னை நகரிலிருந்து 750 கி.மீ. தொலைவில் உள்ளது. இந்த ஊர், ஒரு கிளை விரித்து பரப்பிய "படர்ந்த ஆலமரம்" இப்பகுதியின் நடுவே இருந்ததால், அந்த மரத்தின் பெயரைக் கொண்டு அழைக்கப் பெற்று வந்ததுவுமாகும். இந்த மரமானது, படந்தாலுமூட்டிலிருந்து கொக்குடிவிளை சந்திப்புக்கு செல்லும் சாலை துவங்கும் இடத்தில், அச்சாலைக்கு மேற்காக நின்றிருந்தது! இம் மரம், தேசிய நெடுஞ்சாலை எண்-47 விரிவாக்கத்தின் போது, முற்றிலுமாக பெயர்த்து களையப்பட்டது. இப்பொழுது அந்த மரம் அந்த இடத்தில் இல்லை! இவ்வூர் தேசிய நெடுஞ்சாலைக்கு தெற்கே 3 கிளைச் சாலைகளையும், வடக்கே 4 கிளைச் சாலைகளையும் கொண்டு அமையப் பெற்றதுவுமாகும். தற்பொழுது இந்த ஊரின் மத்தியில் தமிழ்நாடு அரசின் "நேசமணி போக்குவரத்துக் கழக பணிமனை" அமையப் பெற்றுள்ளது! இவ்வூரின் மேற்கு எல்லையான "கருப்பட்டியாலு மூட்டிலிருந்து" தான் கேரள மாநிலத்தின், எல்லை துவங்குகிறது என்பது இவ்வூரின் தனிச் சிறப்பு. இங்கு பெரும்பான்மையாக தமிழர்களே வாழ்கிறார்கள்!  

## வரலாறு
முதலில் படந்த ஆலுமூடு என்ற பெயரில் இவ்வூர் வழங்கப்பட்டது. இவ்வூரில் முன்பு ஒரு பெரிய ஆல மரம் இருந்ததால் இப்பெயர் வழங்கப்பட்டது. கிராமத்தின் புறநகர்ப் பகுதிகளில் மற்றும் நாகர்கோவில் மற்றும் திருவனந்தபுரம் இடையே தேசிய நெடுஞ்சாலை அமைக்கப்பட்டதாலும், காலநிலை மாற்றத்தாலும் இம்மரம் அழிந்தது . வர்த்தக மற்றும் கற்றல் நிகழ்வுகளுக்காக மக்கள் இந்தப் பனை மரத்தைப் பயன்படுத்தினர். காலம் காரணமாக படந்த ஆலுமோடு என்றபெயர் இணைந்து படந்தாலுமூடு என்றாயிற்று. தற்பொழுது ஒரு ஆல மரம் இந்நகர சந்திப்பில் உள்ளது இது ஆலுமூடு என்று அழைக்கப்படுகிறது.  

## கலாச்சாரம்
கேரளாவின் எல்லையோரமாக இருப்பதால் தமிழ் மற்றும் மலையாளம் மொழிகள் இங்குள்ள மக்களால் பரவலாகப் பேசப்படுகிறது. இங்குள்ள கலாச்சாரம், தமிழ் கலாச்சாரம் மற்றும் மலையாள கலாச்சாரம் மற்றும் பாரம்பரியங்களின் கலவையாகும். இந்து மதம் மற்றும் கிறித்துவ மதம் ஆகியவை நகரத்தில் உள்ள முக்கிய மதங்களாகும்.
# கருசூழ் படலங்கள்

**கருசூழ் படலங்கள்**(extraembryonic membranes) என்பது கரு வளா்ச்சிக்கு உதவும் நான்கு படலங்களாகும். இத்தகைய படலங்கள் மனிதர் முதல் பூச்சிவரை அனைத்து விலங்குகளிலும் அமைகின்றன. அவை கருமுட்டைகளிலிருந்து உருவானாலும் அவை கருமுட்டையின் பகுதியாக கருதப்படுவதில்லை. இவை பொதுவாக ஊட்டச்சத்து, வளிமப்பரிமாற்றம், கழிவு நீக்கம் ஆகியவற்றில் பங்கு வகிக்கின்ற்ன.  

பறவைகள், ஊர்வன, மற்றும் பாலூட்டிகளில் நான்கு செந்தரக் கருசூழ் படலங்கள் உள்ளன. அவை, நுகம் சுற்றியுள்ள நுகப்பை, கருவைச் சுற்றி அதைத் தாங்கும் பனிக்குடம், கருக்கழிவைத் தேக்கிவைக்கும் கருக்கழிவுப் படலம், (இது மேலும், வளிமப் பரிமாற்றத்துக்கும் புறவோட்டில் இருந்து கால்சியத்தை உறிஞ்சவும் உதவுகிறது.)கருப்பைப் புறணி என்பனவாகும். கருப்பைப் புறணி முன்கூறிய அனைத்தையும் சூழ்ந்தமைகிறது. இது முட்டை உருவாகும் நிலையில் கருக்கழிவுப் படலத்தோடு இணைந்து மூச்சுயிர்க்கவும்கழிவுநீக்கவும் உதவும் கருப்புறணிக் கழிவுப் படலமாக மாறிவிடுகிறது.  

பூச்சியின் கருசூழ் படலங்களாக, முகைப்புறணிக்கலங்களில் இருந்து உருவாகும் ஊனீர்ப் படலம், பனிக்குடக் குழி(இதன் வெளிப்பாடு செர்க்நல்ட் மரபனால் கட்டுபடுத்தப்படுகிறது), நுகப்பை ஆகியன அமைகின்றன.  

மாந்தரிலும் பாலூட்டிகளிலும் இவை கருக்குழவிப் படலங்கள் எனப்படுகின்றன.
# டி. மணி

**டி. மணி** என்பவர்  ஓர் தமிழ்நாட்டு அரசியல்வாதி ஆவார். இவர்  விளவங்கோடு சட்டமன்ற தொகுதியிலிருந்து,  தமிழ்நாடு சட்டப் பேரவைக்கு 1980,1996 மற்றும் 2001 ஆம் ஆண்டுகளில் மூன்று முறை இந்திய கம்யூனிஸ்ட் கட்சி (மார்க்சிஸ்ட்) வேட்பாளராக போட்டியிட்டு வெற்றி பெற்றார்  
மணி தன் 88 ஆவது வயதில் உணல் நலப்பாதிப்பால் திருவனந்தபுரத்தில் காலமானார்.
# வட்டவிளை



**வட்டவிளை** (*Vattavilai*) இந்தியாவின் தமிழ்நாடு மாநிலம் கன்னியாகுமரி மாவட்டத்தின் விளவங்கோடு தாலுகாவின் தென் பகுதியில் அமைந்துள்ளது. வட்டவிளை நாகர்கோவில் மாநகராட்சிக்கு உட்பட்ட 41-ஆவது வார்டுக்கு உட்பட்டதாகும்.  

கோட்டவிளை, ஊரடிவிளை, மருதங்கோடு, முதலியவை வட்டவிளையின் அண்டை கிராமங்களில் சிலவாகும். வட்டவிளை பாகோடு பஞ்சாயத்தின் ஒரு பகுதியாகும். பாகோடு கிராம பஞ்சாயத்தின் அரைப் பகுதியாக 16 சதுர கிலோமீட்டர் பரப்பளவில் பரந்து விரிந்த பகுதியாக வட்டவிளை உள்ளது. இதன் வட்ட (சுற்று) வடிவ அமைப்பின் காரணமாக இப்பகுதி வட்டவிளை என்ற பெயர் பெற்றது என அறியப்படுகிறது.  

## மக்கள்தொகை
2001 மக்கள் தொகை கணக்கெடுப்பின்படி இந்த பகுதியின் மக்கள் தொகை 4092 ஆகும்.  

## கோயில்கள்
இங்குள்ள ஆனதம் குளக் கரையில் உள்ள தொட்டதுமடத்தில் ஒரு கிருட்டிணன் கோயில் உள்ளது. அங்கு கிராமத்தின் மையத்தில் ஒரு தேவி (பத்ரகாளி) கோயிலும் உள்ளது.
# இந்துப்பு


, பாகிஸ்தான்]]  
காலத்திலிருந்து இந்துப்பு எடுக்கப்படும் கேவ்ரா உப்புச் சுரங்கம், பாகிஸ்தான்]]  

**இந்துப்பு** அல்லது **இமயமலை உப்பு** (*Himalayan salt*) என்பது ஒரு வகை பாறை உப்பு ஆகும். இவ்வகை உப்பு இந்தியா மற்றும் பாக்கித்தான் நாட்டின் பஞ்சாப் பகுதிகளில் வெட்டி எடுக்கப்படுகிறது. இவ்வுப்பை தமிழில் இந்துப்பு என்பர். பாகிஸ்தான் நாட்டின் பஞ்சாப் மாகாணத்தில் உள்ள உப்பு மலைத்தொடரில் இந்துப்பு வெட்டி எடுக்கப்படுகிறது. இமயமலைலிருந்து 310 கி மீ தொலவிலும், லாகூரிலிருந்து 260 கி மீ தொலைவிலும், அமிர்தசரசிலிருந்து 298 கி மீ தொலைவிலும் உள்ள உப்பு மலைத் தொடரில் இந்துப்பு வெட்டி எடுக்கப்படுகிறது.  

இந்தியாவில் இராஜஸ்தான் மற்றும் குஜராத் மாநிலத்தின் கட்ச் பகுதியில் இந்துப்பு, சுரங்கங்களிலிருந்து வெட்டி எடுக்கப்படுகிறது.  

## இந்துப்பில் உள்ள கனிமங்கள்
இமயமலை உப்பு எனப்படும் இந்துப்பில், சாதாரண உப்பில் உள்ள சோடியம் குளோரைடுடன் (95-98%) பொட்டாசியம், கால்சியம், மக்னீசியம், சல்பர், புளோரைடு, அயோடின் கனிமங்களும் மற்றும் சில கனிமங்களும் (2-4%) கொண்டுள்ளது (2-4%).  

## நிறம்
படிக வடிவத்தில் உள்ள இந்துப்பு குறைவான வெண்மை, பிங்க், செம்பழுப்பு, செந்நிறத்திலும் கிடைக்கிறது.  

## பயன்பாடுகள்

### சமையல் பயன்பாடு
வட இந்தியா மற்றும் பாகிஸ்தானில் சாதாரண கல் உப்பிற்கு மாற்றாக இந்துப்பை அன்றாட சமையலுக்கு பயன்படுத்துகின்றனர்.  

### மருத்துவப் பயன்பாடு
சித்த மருத்துவம் மற்றும் ஆயுர்வேத மருத்துவத்தில், ஆயிரக்கணக்கான ஆண்டுகளாக இந்துப்பு வாதம், பித்தம் மற்றும் கபம் போன்ற நோய்களுக்கு பயன்படுத்தப்பட்டு வருகிறது. கல் உப்பை விட இந்துப்பு மருத்துவ குணம் நிறைந்தது என்ற கூற்றை இது வரை அறிவியல் ஆய்வுகள் மூலம் நிருபிக்கப்படவில்லை.  

## படக்காட்சிகள்

## இதனையும் காண்க
- உப்பு
- பாறை உப்பு
# வி. பி. சந்திரசேகர்



**வி. பி. சந்திரசேகர்** எனும் வடுகபாளையம் பொன்முத்து சந்திரசேகர் என்பவர் இந்திய அரசியல்வாதியும், தமிழகத்தின் முன்னாள்  சட்டமன்ற உறுப்பினரும் ஆவார். இவர் 1989ஆம் ஆண்டு நடைபெற்ற சட்டமன்றத் தேர்தலில், அண்ணா திராவிட முன்னேற்ற கழக (ஜெயலலிதா அணி) வேட்பாளராக, பொள்ளாச்சி தொகுதியிலிருந்து, தமிழ்நாடு சட்டமன்றத்திற்குத் தேர்ந்தெடுக்கப்பட்டார். மேலும் 1991 ஆம் ஆண்டு நடைபெற்ற தேர்தலில், அண்ணா திராவிட முன்னேற்றக் கழகத்தின் வேட்பாளராக வெற்றிபெற்றார்.
# குத்சியா தோட்டம்



**குத்சியா பாக்** (*Qudsia Bagh*) என்பது இந்தியாவின் பழைய தில்லியில் அமைந்துள்ள 18 ஆம் நூற்றாண்டைச் சேர்ந்த ஒரு தோட்ட வளாகம் மற்றும் அரண்மனையாகும்.  

## வரலாறு

முகலாயப் பேரரசர் அகமது சா பகதூரின் தாயார் குத்சியாவுக்காக 1748 ஆம் ஆண்டில் குத்சியா பாக் கட்டப்பட்டது. பழைய தில்லி நகருக்கு வடக்கில் இவ்வளாகம் அமைந்துள்ளது. முன்னதாக இவ்வளாகம் ஓர் அற்புதமான அரண்மனையாகக் கருதப்பட்டது. பழுதடைவதற்கு முன்பாக இவ்வரண்மனை வாரிசு சொத்தாக இருந்தது. 1857 ஆம் ஆண்டு நடைபெற்ற இந்தியக் கிளர்ச்சி ஏற்பட்டபோது இவ்வரண்மனையில் பெரும் பகுதிகள் சேதமாக்கப்பட்டன.  

நுழைவாயில், சாகி பள்ளிவாசல் (பேரரசின்) மற்றும் தொழுவங்கள் மட்டும் இன்று அங்கு எஞ்சியிருக்கின்றன. இந்தியத் தொல்லியல் ஆய்வகத்தின் பதிவேடுகளில் இத்தோட்டம் ஒரு பாதுகாக்கப்பட்ட நினைவிடம் என்று பதிவு செய்யப்பட்டுள்ளதாக வரலாற்றாளர் அசன் சாபர் குறிப்பிட்டுள்ளார். குத்சியா பாக் என்ற பெயரை எம்.எம் அக்கர்வால் பூங்கா என்று பெயர் மாற்றம் செய்ய தில்லி மாநகராட்சி திட்டமிட்டது. ஆனால் பலமான எதிர்ப்புகள் கிளம்பின.
# கன்னியாகுமரி மாவட்ட இரயில்வே

1873 ல், தென்னிந்திய இரயில்வேயின் சென்னை அரசுப் பிரிவில் திருவாங்கூர் வரை இரயில் இணைப்புகளை நீடிக்க வேண்டும் என்று விரும்பினர். தலைமை பொறியாளர் திரு.பார்டன் என்பவர் கோவில்பட்டியில் இருந்து செங்கோட்டை வழியாக திருவனந்தபுரத்தை இணைக்கும் இரயில் பாதையை அமைக்க ஆலோசனை கூறினார்.  அதன் படி பல்வேறு ஆலோசனைகளுக்குப் பின் இரயில் பாதை அமைக்கப்பட்டது.1928 ஆம் ஆண்டில் நாகர்கோவிலுக்கு இரயில் இணைப்பை விரிவுபடுத்த வேண்டுமென கோரிக்கை விடுக்கப்பட்டது.  

கன்னியாகுமரி மாவட்டத்தின் தந்தை திரு. நேசமணி, இந்திய நாடாளுமன்றத்தில் மார்ச் 8, 1965 அன்று இந்த பிரச்சினையை எழுப்பினார். திருநெல்வேலியில் இருந்து கன்னியாகுமரி வரை, பின்னர் திருவனந்தபுர நாகர்கோவிலுக்கு ரயில்வே இணைப்பை விரிவாக்க கோரியிருந்தார். இது அரசாங்கத்தால் ஏற்றுக்கொள்ளப்பட்டது.
# அறிஞர் அண்ணா கல்லூரி, ஆரல்வாய்மொழி


**அறிஞர் அண்ணா கல்லூரி** (Arignar Anna College) என்பது தமிழ்நாட்டின், கன்னியாகுமரி மாவட்டம், ஆரல்வாய்மொழியில் உள்ள ஒரு கலை அறிவியல் கல்லூரியாகும். இக்கல்லூரி சுய நிதியுதவி படிப்புகளை வழங்குகிறது. ஆரல்வாய்மொழி பகுதிக்குட்பட்ட கிராமப்புற மாணவர்களின் வசதிக்காக இக்கல்லூரியானது 1970 ஆம் ஆண்டு முதல் இயங்கி வருகிறது. இக்கல்லூரியில் இளங்கலை, முதுகலை மற்றும் பட்டயப்படிப்புகள் வழங்கப்படுகின்றன. இருபாலரும் படிக்கும் இக்கல்லூரியானது, திருநெல்வேலி மனோன்மணியம் சுந்தரனார் பல்கலைக்கழகத்துடன் இணைவு பெற்றது.  
## அங்கீகாரம்
இக்கல்லூரியை பல்கலைக்கழக மானியக் குழு (யுஜிசி) அங்கீகரித்துள்ளது.  
## துறைகள்

### அறிவியல்

- இயற்பியல்
- வேதியல்
- தாவரவியல்
- கணிதம்
- விலங்கியல்
- கணினி பயன்பாடு

### கலை மற்றும் வணிகவியல்
- தமிழ்
- ஆங்கிலம்
- பொருளியல்
- வணிகவியல்
# இலுப்பூர் பொன்வாசிநாதர் கோவில்



**பொன்வாசிநாதர் கோயில்** தமிழ்நாட்டில் புதுக்கோட்டை மாவட்டத்தில் இலுப்பூரில் உள்ள சிவன் கோயிலாகும்.  

## அமைவிடம்
மணப்பாறையில் இருந்து 24 கிலோமீட்டர் தொலைவிலும், திருச்சியில் இருந்து 20 கிலோமீட்டர் தொலைவிலும், புதுக்கோட்டையில் இருந்து 28 கிலோமீட்டர் தொலைவிலும் இக்கோயில் அமைந்துள்ளது.  

## மூலவர்
இலுப்பை மரங்கள் நிறைந்து விளங்கியதால் ‘இலுப்பையூர்’ என அழைக்கப்பட்டு, பின்னர் மருவி ‘இலுப்பூர்’ என அழைக்கப்படுகிறது. இக்கோயிலின் மூலவர் கேமவிருத்தீஸ்வரா், பொன்வாசிநாதர் என்றும் அழைக்கப்படுகிறார். அவர் கிழக்கு நோக்கிய நிலையில் உள்ளார். இறைவி பொன்னம்பாள் தெற்கு நோக்கிய நிலையில், நின்ற கோலத்தில், நான்கு கரங்களுடன் உள்ளார். அவரின் மேலிரு கரங்களில் தாமரை மலர் உள்ளது. கீழ் இரு கரங்கள் அபய, வரத முத்திரையுடன் உள்ளன. கோயிலின் திருச்சுற்றில் தல மரங்களான வில்வமரமும், மகிழ மரமும் உள்ளன.  

## வழிபட்டோர்
ராமபிரானும், இலக்குவனனும் சீதையைத் தேடி தென்திசை செல்லும்போது 'மது கவனம்' என்று அழைக்கப்படும் இவ்வூரின் வழியாக சென்றதாகவும் அப்போது இங்கு சிவலிங்க பூஜை செய்து வழிபட்டதாகவும் கூறப்படுகிறது.நவராத்திரி விழா பங்குனி உத்திரத் திருவிழா போன்ற விழாக்களும் இங்கு சிறப்பாக கொண்டாடப்படுகின்றன.  

## மேற்கோள்
# பொன்னி (புதினம்)


**பொன்னி** (*Ponni*) 1967 ஆம் ஆண்டில் மலயாட்டூர் இராமகிருஷ்ணன் என்ற எழுத்தாளரால்  எழுதப்பட்ட மலையாள புதினம் ஆகும். மன்னார்காடு மல்லீசுவரம் மலைப்பகுதியில் வசிக்கக்கூடிய அட்டப்பாடியைச் சேர்ந்த ஆதிவாசிகளின் வாழ்க்கை முறையை அடிப்படையாகக் கொண்ட புதினம் ஆகும்.  

## புதினத்தின் சுருக்கம்
இந்த புதினமானது மலபார்  பகுதியில் உள்ள அட்டப்பாடியில வசிக்கும் ஆதிவாசிகளின் வாழ்வியலைப் படம் பிடித்துக் காட்டுகிறது. இந்த வாழ்விடமானது நீலகிரி மலையின் தெற்கிலும், கேரளா வின் கிழக்குப்பகுதியிலும் அமைந்துள்ளது.  இப்பகுதி மக்கள் தங்கள் நிலத்தைப் பண்படுத்த மரங்களை வெட்டி எரித்து பின் சில காலம் கழித்து சாகுபடி செய்வர். பழங்குடியின மக்களின் இந்த விவசாய நடைமுறையை அரசாங்கமானது திடீரெனத் தடை செய்து வேறு புதிய தொழில்களில் ஈடுபட வலியுறுத்துகிறது. இந்தக் கதையின் நாயகன் தற்போதைய உலகின் நாகரிகத்திற்கு ஏற்றவாறு தன் சிகை அலங்காரத்தை மாற்றிக் கொள்கிறான். இந்தப் புதினத்தில், ஆதிவாசி மக்களின் பாரம்பரியமான திருமணச் சடங்கினை முன்னிட்ட நடனம், பாரம்பரியம் சார்ந்த பாடல்கள் ஆகியவை யதார்த்தமான முறையில் விவரிக்கப்பட்டுள்ளன. பொன்னியின் பாத்திரப்படைப்புகள் கன்னட சாயம் கொண்ட தமிழ் கலந்த மலையாள மொழியில் உரையாடவும், பாடவும் செய்கிறார்கள்.
# பழவிளை



**பழவிளை** (*Pazhavilai*) இந்தியாவின் தமிழ்நாடு மாநிலம் நாகர்கோவிலில் இருந்து 8 கி.மீ. தொலைவில் அமைந்துள்ள ஒரு சிறிய கிராமமாகும். 2 சதுர கி.மீ. பரப்பளவு கொண்ட இக்கிராமம் நாகர்கோவில்-குளச்சல் சாலைக்கு அருகில் அமைந்துள்ளது. வழித்தட எண்கள் 38ஈ/ஜி, 40,38கே என்ற எண்கள் கொண்ட பேருந்துகள் பழவிளை வழியாக செல்கின்றன. அருள்மிகு குருசாமி அய்யா குருஸ்தலம் திருக்கோவில் ஆலயம், காமராஜர் பல்தொழில்நுட்பக் கல்லூரி மற்றும் நீண்டகரை பி அகஸ்தீஸ்வரம் தாலுக்காவின் ராசாக்கமங்கலம் பஞ்சாயத்து ஒன்றிய அலுவலகம் (பிளாக் அலுவலகம் என்று பிரபலமாக குறிப்பிடப்படும் தொகுதி மேம்பாட்டு அலுவலகம்) ஆகியவற்றால் இக்கிராமம் பிரபலமாக அறியப்படுகிறது.  

## சுற்றுச்சூழல்
பழவிளையில் பசுமையான சூழல் காணப்படுகிறது. ஆகையால் செழிப்பான தென்னை மரங்கள், முந்திரி பருப்பு மரங்கள் மற்றும் வாழைத் தோட்டங்கள் இக்கிராமத்தில் காணப்படுகின்றன.  

## கல்வி நிறுவனங்கள்
- காமராசர் தொழில்நுட்பக் கல்லூரி
- காமராசர் கல்வியியல் கல்லூரி

## ஆலயங்கள்
- அருள்மிகு குருசாமி திருக்கோயில் குருஸ்தலம்
- அருள்மிகு முத்தாரம்மன் திருக்கோயில்
# பதேபூரி பள்ளிவாசல்



**பதேபூரி பள்ளிவாசல்** (*Fatehpuri Masjid*) 17 ஆம் நூற்றாண்டைச் சேர்ந்த ஒரு பள்ளிவாசல் ஆகும். தில்லி நகரின் மிகப் பழைய தெருவில் உள்ள சாந்தினி சவுக் என்ற வணிக மையத்திற்கு மேற்கு முனைக்கு அருகில் செங்கோட்டைக்கு எதிரில் இம்மசூதி கட்டப்பட்டுள்ளது.  

## வரலாறு

சாச்சகானின் மனைவியருள் ஒருவரான பதேபூர் சிக்ரியைச் சேர்ந்த பதேபூரி பேகம் 1650 ஆண்டு இப்பள்ளிவாசலை கட்டினார். இவர் நினைவாகவேதான் தாச்சு மகாலுக்கு இப்பெயர் சூட்டப்பட்டது  

ஆங்கிலேயர்கள் இந்த பள்ளிவாசலை 1857 ஆம் ஆண்டு போருக்குப் பின்னர் ராய் லாலா சுன்னமாலுக்கு 19,000 ரூபாய்க்கு ஏலத்தில் விற்றனர் . இவருடைய சந்த்தியினர் இன்னமும் கூட சாந்தினி சவுக் வணிக வளாகத்தின் சுன்னமால் அவேலியில் வாழ்கின்றனர் ). இவர்களே பள்ளிவாசலை இன்னமும் பாதுகாத்துவருகின்றனர். பின்னர் 1877 ஆம் ஆண்டு நான்கு கிராமங்களுக்கு மாற்றாக அரசாங்கத்தால் இப்பள்ளிவாசல் கையகப்படுத்தப்பட்டது. தில்லி தர்பார் எனப்படும் தில்லி அரசவையில் இசுலாமியர்கள் மீண்டும் அனுமதிக்கப்பட்டபோது இது திரும்பப் பெறப்பட்டது. இதேபோல அக்பராபாதி பேகத்தால் கட்டப்பட்ட அக்பராபாதி மசூதி என்ற பள்ளிவாசல் ஆங்கிலேயர்களால் அழிக்கப்பட்டது .  
ஆசியாவிலேயே மிகப்பெரிய வாசனைப்பொருள் சந்தையாக அறியப்படும் காரி பாவ்லி’ சந்தை இந்த பள்ளிவாசலுக்கு அருகில் படிப்படியாக உருவாக்கப்பட்டது.  

தியாகத் திருநாள், ஈகைத் திருநாள் போன்ற இசுலாமியத் பண்டிகைகள் இப்பள்ளிவாசலில் கொண்டாடப்படுகின்றன.  
முப்தி முகாரம் அகமது பள்ளிவாசலின் முதன்மை முப்தியாகவும் இமாமாகவும் செயற்படுகிறார். கிட்டத்தட்ட 42 ஆண்டுகளாக இவர் இப்பணியில் உள்ளார். இவருக்கு முன்பு இவருடைய தந்தை மவுலானா முப்தி முகமது இப்பணியில் ஈடுபட்டார்.  

## கட்டடக் கலை

சிவப்பு மணற்பாறைகளால் எழுப்பப்பட்டுள்ள இந்த மசூதியானது டெல்லி நகரத்தில் உள்ள ஒரே ஒரு ‘ஒற்றை குமிழ்கோபுர தொழுகை மசூதி’யாக விளங்குகிறது. வெளியிலிருந்து பார்க்கும் போது சிறிய மசூதி போன்று காட்சியளித்தாலும், உள்ளே நுழைந்து பார்க்கும்போது இதன் உள் கட்டமைப்பு பிரம்மாண்டமானதாக காட்சியளிக்கிறது.  

பாரம்பரிய கலையம்சங்களுடன் வடிவமைக்கப்பட்டிருக்கும் இந்த மசூதியின் தொழுகைக்கூடத்திற்குள் நுழைவதற்கு விதான வளைவுகளைக்கொண்ட ஏழு வாசல்கள் உள்ளன. நடுவிலுள்ள விதான வளைவு அளவில் பெரியதாக அமைக்கப்பட்டிருக்கிறது. மசூதிக்கு இருபுறமும் ஒற்றை மற்றும் இரட்டை அடுக்குகளைக்கொண்ட கட்டிட அமைப்புகளும் காணப்படுகின்றன.  

## இவற்றையும் காண்க
- யாமா பள்ளிவாசல், தில்லி
# முப்பந்தல்



**முப்பந்தல்** என்பது தமிழ்நாடு, கன்னியாகுமரி மாவட்டத்தில் உள்ள மலைகள் சூழ்ந்த ஒரு கிராமமாகும். இங்கு அரபிக்கடலிலிருந்து காற்று ஆரல்வாய்மொழி கணவாய் வழியாக வருகிறது.  

## சொற்பிறப்பு
சேர சோழ பாண்டிய மன்னர்களை அழைத்து ஔவையார் இங்கு ஒரு திருமணத்தை நடத்தியதாக வரலாறு உண்டு. முப்பந்தல் கிராமம் நாகர்கோவிலிலிருந்து திருநெல்வேலி செல்லும் தேசிய நெடுஞ்சாலையில் அமைந்துள்ளது.  

## காற்று சக்தியிலிருந்து மின்சார உற்பத்தி

ஒரு காலத்தில் ஏழ்மை நிலையில் இருந்த கிராமம், புதுப்பிக்கத்தக்க ஆற்றல் மூலமாக, கிராம மக்களுக்கு வேலைக்காக மின்சாரம் வழங்குவதன் மூலம் பயனடைந்தது. இங்கு காற்றாலைகள் மூலம் மின்சாரம் தயாரிக்கப்படுகிறது. முப்பந்தல் காற்றாலைப் பண்ணை உலகில் மூன்றாவது பெரிய கடலோர காற்றாலை பண்ணையாகும். இந்த கிராமம் காற்றாலை ஆற்றல் உற்பத்தி நிறுவனங்களை ஈர்த்துள்ளது, ஆயிரக்கணக்கான புதிய வேலைகளை உருவாக்கி, கிராமவாசிகளின் வருமானத்தை வியத்தகு முறையில் உயர்த்தியுள்ளது. மற்றும் காற்றாலை ஆற்றல் உற்பத்தி திறன் சுமார் 1500 மெகாவாட் என மதிப்பிடப்பட்டுள்ளது. இந்தியாவின் மொத்த காற்றுத் திறன் உற்பத்தியில் 40% தமிழகத்திலிருந்து பெறப்படுகிறது.  

## அருகாமையிலுள்ள முக்கிய அமைப்புகள்
### இந்திய விண்வெளி ஆய்வு நிறுவனத்தின் திரவ இயக்க திட்ட மையம்
முப்பந்த்தலில் இருந்து சுமார் 20 கி.மீ. தொலைவிலுள்ள மகேந்திரகிரியில் இந்திய விண்வெளி ஆய்வு நிறுவனத்தின் (இஸ்ரோ) திரவ இயக்க திட்ட மையம் அமைந்துள்ளது என்பது குறிப்பிடத்தக்கது. இது *இஸ்ரோவின்* ஏவுகணை வாகனம் மற்றும் விண்கலத் திட்டங்களுக்கான திரவ உந்துவிசை பகுதியில் சிறந்து விளங்கும் மையமாகும். இதன் சோதனை வசதி தமிழ்நாட்டில் மகேந்திர கிரியில் அமைந்துள்ளது. மேலும், இந்த மையம் ஏவுகணை வாகன இயந்திரங்கள் மற்றும் நிலைகளுக்கான ஒருங்கு கூடுதல், ஒருங்கிணைப்பு மற்றும் சோதனை, உந்துவிசை சேமிப்பு மற்றும் சேவைக்கு பொறுப்பாகும்.  

### குறத்தியறை குகைக் கோவில்
குறத்தியறையில் தெற்கு நோக்கிய பாறையால் வெட்டப்பட்ட சன்னதி உள்ளது. இந்த பாறை வெட்டப்பட்ட குகைக் கோயில் கன்னியாகுமரி மாவட்டத்தில் தோவாளை தாலுகாவில் உள்ள அழகியபாண்டியபுரம் நகர பஞ்சாயத்தின் ஒரு பகுதியாக உள்ளது. தெற்கு நோக்கிய பாறை வெட்டப்பட்ட குகை கிராமத்தின் புறநகரில் உள்ள குன்றின் சரிவில் தோண்டப்பட்டுள்ளது. குகைக் கலமானது 0.95 செ.மீ அகலத்திலும் 1.77 மீ உயரத்திலும் கிழக்கு-மேற்கு திசையிலும் தோண்டி எடுக்கப்பட்டுள்ளது. நுழைவாயில் 80 செமீ அகலமும் 1.30 மீ உயரமும் கொண்டது. உள்ளூர் மக்கள் மரக் கதவுகள் மற்றும் சிமென்ட் பூசப்பட்ட சுவர்களை ஏற்பாடு செய்துள்ளனர். கருவறை கிழக்கு மேற்கில் 1.52 மீ நீளமும், வடக்கு தெற்கில் 1.13 மீ அகலமும் 2.04 மீ உயரமும் கொண்டது. பின்புற சுவரில் செதுக்கப்பட்ட இடம் 40 செ.மீ உயரம் கொண்டது. இரண்டு சதுர பைலஸ்டர்களால் சூழப்பட்ட இடத்தில், விஷ்ணுவின் உருவம் செதுக்கப்பட்டுள்ளது. மூலஸ்தானம் மகாவிஷ்ணுவாக இருந்தாலும், உள்ளூரில் அவ்வையாரம்மன் கோயில் என்றும், விஷ்ணுவின் இடதுபுறத்தில் உள்ள உருவம் அவ்வையின் உருவம் என்றும் நம்பப்படுகிறது. குறத்தியறையை தலைநகராகக் கொண்டு இந்நாட்டை ஆண்ட நாஞ்சில் பொருணன் அல்லது நாஞ்சில் பொருணனுடன் நெருங்கிய உறவுகொண்ட தகடூர் பொருணன் (அதிகன்) என்பவனால் அவ்வையார் சன்னதி எழுப்பப்பட்டிருக்கலாம். குறத்தி என்ற சொல் ஒரு சமண சந்நியாசினியையும் குறிக்கிறது. இந்த அடிப்படையில் சில அறிஞர்கள் அவ்வையார் ஒரு சமண சமயத்தவர் என்று கூறுகின்றனர்.  

## மேலும் காணவும்
- முப்பந்தல் காற்றாலைப் பண்ணை
- இந்தியாவில் காற்றுத் திறன்
- இந்திய விண்வெளி ஆய்வு நிறுவனம்
- குறத்தியறை ஒளவையாரம்மன் கோயில்
# பாறை உப்பு


(அளவு: 6.7 × 1.9 × 1.7 செ மீ)]]  
**பாறை உப்பு** (Halite) ( or ), சோடியம் குளோரைடு எனப்படும் உப்பு வகையைச் சேர்ந்த கனிமம் ஆகும். பாறை உப்புகள் கன சதுர படிக வடிவத்தில் காணப்படும். பாறை உப்புகள் அடர் நீலம், வெளிர் நீலம், பர்பிள், பிங்க், சிவப்பு, ஆரஞ்ச், மஞ்சள், சாம்பல் நிறங்களிலும், நிறமற்றும் காணப்படுகிறது.  

நிலத்தடியில் உள்ள சல்பேட், ஹலீட் மற்றும் போரட் கனிமங்கள் ஆவியாவதால் பாறை உப்பு உற்பத்தியாகிறது.  

## பயன்பாடுகள்
குளிர்காலங்களில் சாலைகளிலும், வீடுகளிலும் படியும் பனிக்கட்டிகளை உருகுவதற்கு வேண்டி பாறை உப்புத் தூள்கள் பனிக்கட்டிகள் மீது தெளிக்கப்படுகிறது. சுவையான உணவை சமைப்பதற்கும், தோல் போன்ற பொருட்களை பதப்படுத்தவும், மீன்களை கருவாடு போடுவதற்கும் பாறை உப்புகள் பயன்படுகிறது.  
பெரிய அளவிலான பாறை உப்புக் கட்டிகளை இயந்திரங்களில் அரைத்து தூளாக்கி சுத்தப்படுத்திப் பயன்படுத்துவர்.  

## படக்காட்சிகள்

## இதனையும் காண்க
- இந்துப்பு
- உப்பு
# தரூர் (கிராம ஊராட்சி)

**தரூர் கிராம ஊராட்சி** என்பது இந்தியாவின் கேரள மாநிலத்தில் பாலக்காடு மாவட்டத்தில் ஆலத்தூர் வட்டத்தில் ஆலத்தூர் ஒன்றியத்தில் அமைந்துள்ள ஒரு கிராம ஊராட்சி ஆகும். தரூர் ஒன்று மற்றும் தரூர் இரண்டு கிராமங்களில் பரவியுள்ள இந்த பஞ்சாயத்து 34.72 சதுர கிலோமீட்டர் பரப்பளவைக் கொண்டுள்ளது. தரூர் பஞ்சாயத்து வடக்கில் பெருங்கோடுகுறுச்சி, குத்தனூர், திருவில்வமலை ஊராட்சிகளையும் கிழக்கில், காவசேரி, எரிமாயூர் ஊராட்சிகளையும் மேற்கில் காயத்திரிபுழாவும் எல்லைகளாகக் கொண்டமைந்துள்ளது.  

தரூர் ஸ்ரீ கிருஷ்ணர் கோயில் இங்குள்ள ஒரு இந்து வழிபாட்டுத் தலமாகும்.
# குறும்பனை

**குறும்பனை** என்பது தமிழ்நாடு கன்னியாகுமரி மாவட்டத்தில் உள்ள ஒரு சிற்றூராகும். கன்னியாகுமரி மாவட்டத்தின் மேற்குக் கடற்கரையோரம் அமைந்துள்ள இவ்வூர் சுமார் 2 கி.மீ கடற்கரையைக் கொண்டுள்ளது. 8000இற்கும் அதிகமான மக்கள் இங்கு வாழ்கின்றனர். இங்குள்ள மக்களின் முதன்மையான தொழில் மீன் பிடித்தலாகும்.  

## பொருளியல்
மக்களில் பெரும்பாலோர் மீன்பிடி தொழிலில் ஈடுபடுகின்றனர். பட்டதாரிகள் மின்பிடி தொழிலில் இறங்காமல் நகரங்களிலோ அயல்நாடுகளிலோ வேலையை எதிர்பார்க்கின்றனர். கற்ற மகளிர் முதன்மையான தொழிலாக கல்வித் துறையில் பணிபுரிகின்றனர்.  

## புவியியல்
குறும்பனை கடற்கரை 2 கி.மீ. நீளம் கொண்டது. இது மாவட்ட அளவில் அழகான கடற்கரை ஆகும். இது மேற்கில் சிலுவையா பேராயத்தில் இருந்து தொடங்கி, கிழக்கில் பரியக்காலில் முடிகிறது. இது பரியக்கால் கடற்கரை எனவும் அழைக்கப்படுகிறது.
# திருவரம்பு

**திருவரம்பு** (*Thiruvarambu*) இந்தியாவின் தமிழ்நாடு மாநிலம் கன்னியாகுமரி மாவட்டத்தில் உள்ள ஓர் ஊராகும். குலசேகரத்திலிருந்து அருமனை செல்லும் சாலையில் திருவரம்பு நகரம் உள்ளது.திருவட்டாறு நகர பஞ்சாயத்தில் இடம்பெற்றுள்ள நகரில் ஒன்றாகும். இந்த நகரத்தில் பல மத சபைகளும் கோயில்களும் உள்ளன. திற்பரப்பு அருவியிலிருந்து திருவரம்பு 3 கி.மீ. தொலைவில் உள்ளது. இந்த கிராமத்திற்கு பேச்சிப்பாறை, பெருஞ்சாணி, கோதையாறு போன்ற அணைகளிலிருந்து பல ஓடைகள், கால்வாய்கள் மூலம் தண்ணீர் வழங்கப்படுகின்றன. தென்னை, வாழை, ரப்பர், மரவள்ளிக்கிழங்கு, மிளகு மற்றும் இதர பருப்பு வகைகள் இங்கு விளைகின்றன.  

## அமைவிடம்
5 கி.மீ. தொலைவில் கிழக்கில் குலசேகரம், 10 கி.மீ. தொலைவில் மேற்கில் மார்த்தாண்டம், வடக்கில் 3 கிலோ மீட்டர் தொலைவில் திற்பரப்பு அருவி, தெற்கில் 20 கிலோ மீட்டர் தொலைவில் தக்கலை ஆகிய பகுதிகள் திருவரம்புக்கு அருகில் அமைந்துள்ளன. 15 கி.மீ. தொலைவில் குழித்துறை உள்ளது.  

## நிர்வாகம்
திருவரம்பு கன்னியாகுமரி மாவட்டத்தில் திருவட்டாறு நகர பஞ்சாயத்துக்கு உட்பட்டது. தேர்ந்தெடுக்கப்பட்ட உள்ளாட்சிப் பிரதிநிதிகள் வடிகால் வசதி, உள்ளூர் சாலைகள் மற்றும் நீர் வசதி ஆகியவற்றை பராமரிக்கின்றனா்.
# தேங்காப்பட்டணம்



**தேங்காப்பட்டணம்** (*Thengapattanam*) என்பது கன்னியாகுமரி மாவட்டத்தின் பைங்குளம் கிராமம் அருகே அமைந்துள்ளது. இங்குள்ள கடற்கரை அழகிய தென்னை மரங்கள் அணிவகுக்கக் காட்சியளிக்கிறது. மேற்குக் கடற்கரையோரம் அமைந்துள்ள இங்கு தாமிரபரணி ஆறு சங்கமிக்கிறது.  

## அமைவிடம்
நாகர்கோவிலிருந்து 35 கி. மீ. தொலைவில் உள்ள விளவங்கோடு தாலுகாவில் பைங்குளம் கிராமத்தில் தேங்காப்பட்டணம் கடற்கரை அமைந்துள்ளது.
# ரெத்தினக்கோட்டை



**இரெத்தினக்கோட்டை **என்பது இந்தியாவில் தமிழ்நாடு, புதுக்கோட்டை மாவட்டம் அறந்தாங்கி ஒன்றியத்தைச் சேர்ந்த ஊராகும். இது அறந்தாங்கியில் இருந்து பேராவூரணி செல்லும் சாலையில் 6 கி.மீ. தொலைவில் அமைந்துள்ளது  
## விளக்கப்படங்கள்
2001-ஆம் ஆண்டு மக்கள்தொகை கணக்கெடுப்பின்படி இவ்வூரின் மக்கள்தொகை 2583. இதில் ஆண்கள் 1238 பேர் ஆவர்; பெண்கள் 1345 பேர் அவர்களில் எழுத்தறிவு பெற்றவர்கள் 1719 பேர் ஆவர்.
# நெட்டி மாலை

**நெட்டி மாலை** என்பது மாடுகளை அலங்கரிக்கப் பயன்படுத்தப்படும் ஒரு மாலை ஆகும். இது தைப்பொங்கலுக்கு மறுநாளான மாட்டுப் பொங்கல் அன்று மாடுகளை குளிப்பாட்டி, சிறப்பு பூஜை செய்து அணிவிக்கும் மாலைகளில் ஒன்று.  

## உருவாக்கம்
பொங்கல் நாளில் மாடுகளை அலங்கரிக்க பயன்படும் நெட்டிமாலை தஞ்சை மாவட்டம், திருவிடைமருதூர் அடுத்த திப்பிராஜபுரம், மயிலாடுதுறை மாவட்டம் மூங்கில் தோட்டம், சீர்காழியையடுத்த ஆனைக்காரன் சத்திரம் போன்ற ஊர்களில் தயாரிக்கப்பட்டுவருகிறது. இதற்கு தேவையான நெட்டிகோரைகளை திருவாரூர் மாவட்டம் மாவூர், கோவிலூர் மற்றும் தஞ்சை அருகே பூண்டி உள்ளிட்ட பல்வேறு பகுதிகளில் உள்ள குளங்கள் ஏரிகளில் விளைந்துள்ள நெட்டிக்கோரைகளை கூட்டாக ஏலம் எடுத்து அவற்றை அறுவடை செய்துவந்து வெயிலில் உலர்த்தி பின்னர் மேல் தோலை நீக்கி தேவையான அளவுகளில் துண்டு துண்டுகளாக நறுக்கியும், மாலைக்கு தேவையான கருணை, கீழ்குஞ்சம், வில்லை என பல்வேறு வடிவங்களில் நறுக்கி பிரித்தெடுத்து பின்னர் கொதிக்கவைத்த வெந்நீரில் பல்வேறு வண்ண, வண்ண சாயங்களை கலந்து பிரித்தெடுத்த நெட்டிகளை சாயமேற்றி மீண்டும் வெயிலில் காயவைக்கின்றனர். பின்னர் தாழம்பூ நாரில் கோர்த்து மாலைகளாக்குகின்றனர்.
# காரவிளை


**காரவிளை** (*Karavilai*) என்பது தமிழ்நாடு கன்னியாகுமரி மாவட்டத்தில் ஒரு சிறிய கிராமமாகும். இது நல்லூர் நகரப் பஞ்சாயத்திற்கு உட்பட்டது. அலுவலக மொழி தமிழாக இருந்தபோதும் கேரளாவுக்கருகில் இருப்பதால் பெரும்பான்மையான மக்கள் மலையாளம் மொழியைப் புரிந்துகொள்கின்றனர்.  
இங்கிருந்து 1.5 கி.மீ தொலைவில் குழித்துறை இரயில் நிலையம் உள்ளது. 40 கி.மீ தொலைவில் திருவனந்தபுரம் விமானநிலையம் உள்ளது.  

## காலநிலை

## போக்குவரத்து
### பேருந்து
மார்த்தாண்டத்திலிருந்து காரவிளைக்கு பேருந்து வசதி உள்ளது. அருகிலுள்ள பள்ளன்விளை, காரவிளாகம் போன்ற ஊர்களுக்கும் பேருந்துகள் உள்ளன. அவ்வூருக்கு அருகிலுள்ள பேருந்து நிலையம் மார்த்தாண்டமாகும். இவ்வூரிலிருந்து மார்த்தாண்டம் பேருந்து நிலையம் 2&nbsp;கி.மீ. தொலைவிலுள்ளது.  

### வான்வழி
இவ்வூருக்கு அருகாமையிலமைந்துள்ள விமானநிலையம் திருவனந்தபுரம் பன்னாட்டு விமானநிலையமாகும். இது 40&nbsp;கி.மீ. தொலைவிலுள்ளது.  

### தொடருந்து சேவை

குழித்துறை (மார்த்தாண்டம்) தொடருந்து நிலையம் காரவிளையிலிருந்து 1.5&nbsp;கி.மீ. தொலைவில் அமைந்துள்ளது. இத்தொடருந்து நிலையத்திலிருந்து நாகர்கோவில், திருவனந்தபுரம், கன்னியாகுமரி, திருநெல்வேலி, மதுரை, கோட்டயம், கொல்லம் ஆகிய ஊர்களுக்கு பயணியர் தொடருந்துகளும் சென்னை, மதுரை, பெங்களூரு, மும்பை ஆகிய ஊர்களுக்கு நேரடித் தொடருந்து சேவைகளும் உள்ளன.  

## படங்கள்
# எம். எம். ஏ. ரசாக்



**மு. மு. அ. இரசாக்** (10 சூலை 1945-22 சனவரி 2022) என்பவர் தமிழ்நாட்டைச் சேர்ந்த ஓர் அரசியல்வாதி ஆவார். இவர் தமிழ்நாடு சட்டமன்ற முன்னாள் உறுப்பினர் ஆவார். இவர் 1977ஆம் ஆண்டு நடைபெற்ற தமிழ்நாடு சட்டமன்ற தேர்தலில் கடையநல்லூர் தொகுதியிலிருந்து, அண்ணா திராவிட முன்னேற்றக் கழக வேட்பாளராக தமிழக சட்டசபைக்கு தேர்ந்தெடுக்கப்பட்டார். தற்போது இவர் திராவிட முன்னேற்றக் கழகத்தில் உள்ளார். மேலும் முன்னாள் சட்டமன்ற உறுப்பினர் குழுவின் தலைவராகவும் இருந்தார். இவர் திடீர் உடல்நலக் குறைவினால் தமது 76ஆம் அகவையில் சனவரி 22, 2022 அன்று தென்காசி மாவட்டம் வடகரையில் காலமானார்.  

### சட்டமன்ற உறுப்பினராக

| ஆண்டு | வெற்றி பெற்ற தொகுதி | கட்சி | வாக்கு விழுக்காடு (%) | பெற்ற வாக்குகள் |  |
| --- | --- | --- | --- | --- | --- |
| 1977 | கடையநல்லூர் | அ.தி.மு.க | 38.78 | 29347 | } |
# இசுலாமிய வளர்ச்சி வங்கி


**இசுலாமிய வளர்ச்சி வங்கி** (ஆங்கிலம்: The Islamic Development Bank (IDB, **IsDB**), அரபு: البنك الإسلامي للتنمية ) என்பது உட்கட்டமைப்பை மேம்படுத்துவதற்கான இசுலாமிய நிதியைக் கருத்தாகக் கொண்ட ஒரு பன்முக வளர்ச்சி நிதி நிறுவனம் ஆகும். இந்த வங்கி சவூதி அரேபியாவில் ஜெட்டா நகரில் அமைந்துள்ளது. 1973 ஆம் ஆண்டில் இசுலாமிய நாடுகளின் நிதி அமைச்சர்கள் கலந்து கொண்ட இசுலாமிய கூட்டமைப்பு மாநாட்டில் சவுதி அரேபிய மன்னர் பைசலின் ஆதரவுடன் தொடங்கப்பட்டது. இவ்வங்கியின் அலுவல் நடவடிக்கைகள் 1975 ஆம் ஆண்டு  அக்டோபர் 20 ஆம் தேதி&nbsp; தொடங்கியது. இந்த வங்கியில் ஐம்பத்தேழு (57) நாடுகள் பங்கு முதலீட்டு உறுப்பினர்களாக உள்ளன. இசுலாமிய கூட்டமைப்பு 2011-ஆம் ஆண்டு முதல் இசுலாமிய ஒத்துழைப்பு அமைப்பு என அழைக்கப்படுகிறது.  

இசுலாமிய நாடுகளுக்கும் மற்ற உறுப்பினர் அல்லா நாடுகளுக்கும் உதவுவதற்காக 2013 மே மாதம் 22 ஆம் நாள் இந்த வங்கி தனது அங்கீகரிக்கப்பட்ட மூலதனத்தை மும்மடங்காக 150 பில்லியன் என்ற அளவுக்கு உயர்த்தியது. சவூதி அரேபியா நான்கில் ஒரு பங்கு மூலதனத்தை இவ்வங்கியில் வைத்திருக்கிறது, ஐக்கிய நாடுகள் பொது சபையில் இந்த வங்கி பார்வையாளராக உள்ளது.  

## உறுப்பினர்கள்
2018-ஆம் ஆண்டினடிப்படையில் இந்த வங்கியின் உறுப்பினர் நாடுகளின் எண்ணிக்கை ஐம்பத்தேழு (57). இவ்வங்கியில் சேருவதற்கான அடிப்படைக் கட்டுப்பாடுகள்: உறுப்பு நாடு இசுலாமிய ஒத்துழைப்பு அமைப்பில் (OIC) உறுப்பினராக இருக்க வேண்டும் என்பதும், இந்த வங்கியின் மூலதனத்துக்குப் தனது பங்களிப்பை வழங்கவேண்டும் என்பதும், இந்த வங்கியின் ஆளுநர்கள் குழு முடிவெடுக்கும் விதிமுறைகளையும் வரையறைகளையும் ஏற்றுக்கொள்ள வேண்டும் என்பதுமாகும்.  

தரவரிசையில் அடிப்படையில் செலுத்தப்பட்ட மூலதனம் (ஆகஸ்ட் 2015), முதன்மைப் பங்குதாரர் நாடுகளின் பட்டியல்  
1. சவுதி அரேபியா (26.57%)
1. லிபியா (10.66%)
1. ஈரான் (9.32%)
1. எகிப்து (9.22%)
1. துருக்கி(8.41%)
1. ஐக்கிய அரபு எமிரேட்ஸ் (7.54%)
1. குவைத் (7.11%)
1. பாக்கிஸ்தான்(3.31%)
1. அல்ஜீரியா (3.31%)
1. இந்தோனேசியா (2.93%)
# பள்ளியாடி



**பள்ளியாடி** (*Palliyadi*) என்பது இந்தியாவின் தமிழ்நாடு மாநிலத்தில் கன்னியாகுமரி மாவட்டம், கிள்ளியூர் ஊராட்சி ஒன்றியம், நட்டாலம் ஊராட்சிக்குட்பட்ட ஒரு சிற்றூர்.  

## குறிப்பிடத்தக்க நபர்கள்
- ஏ. நேசமணி – முன்னாள் மக்களவை உறுப்பினர்; விடுதலைப் போராட்ட வீரர்
- இராஜா கேசவதாசு – திருவிதாங்கூர் திவான் 1789 - 1798.
- வில்லியம் – ஆறு முறை விளவங்கோடு சட்டமன்ற உறுப்பினர் 1947 - 1967.
- ஜே. ஜேம்சு – நான்கு முறை திருவட்டாறு சட்டமன்ற உறுப்பினர், 1962 - 1977.
- என். நெல்சன் அப்பலோசு – இருமுறை மாநிலச் சட்டமன்ற மேலவை உறுப்பினர்
- சி. லிவிங்ஸ்டோன் – இந்திய அறிவியலாளர்.
- தேவசகாயம் பிள்ளை – திருவிதாங்கூர் அரசு நீதிமன்ற நீதியரசர்
- ஜே. நேசமணி - நேசமணி நினைவு கிருத்துவக் கல்லூரி, மார்த்தாண்டம்-நிறுவனர்
# பாலதண்டாயுதபாணிசுவாமி கோயில், குமரமலை



**பாலதண்டாயுதபாணிசுவாமி கோயில்** என்பது இந்தியாவில் தமிழ்நாட்டிலுள்ள புதுக்கோட்டை மாவட்டத்தின் குமரமலை என்ற இடத்தில் அமைந்துள்ள ஒரு முருகன் கோயில் ஆகும்.  

## அமைவிடம்
புதுக்கோட்டையில் இருந்து காரையூர் செல்லும் வழியில் 12 கிலோமீட்டர் தொலைவில் உள்ளது. புல்வயல் கிராமத்திற்குப் பக்கத்தில் அமைந்துள்ளது. குமரமலை விலக்கு என்னும் இடத்தில் இறங்கி குமரமலை ஒரு 1 கிலோமீட்டர் தூரத்தில் அமைந்துள்ளது.  

## மூலவர்
பழநி மலையில் உள்ள முருகப் பெருமானைப் போன்று இங்குள்ள மூலவர் இடுப்பில் கை வைக்காமல், கைகளைத் தொங்கவிட்டபடி அருள்பாலிக்கிறார். மழித்த தலையுடன் இல்லாமல், உச்சிக் குடுமியுடன் அந்தணரைப் போல் காட்சி தருகிறார். கோயிலின் தீர்த்தம் சங்குசுனை தீர்த்தம் ஆகும்.  

## புராணம்
ஒரு பக்தருக்காக பழனி ஆண்டவர் மனமிரங்கி இங்கு காட்சி அளித்ததாகக் கூறப்படுகிறது.
# வடிவீஸ்வரம்



**வடிவீசுவரம்** (*Vadiveeswaram*) தமிழ்நாட்டில் கன்னியாகுமரி மாவட்டத்தில் நாகர்கோவில் நகரின் கிழக்குப் பகுதியில் பழையாற்றின் மேற்குக் கரையில் அமைந்துள்ளது. இந்த கிராமம் முதலில் பிராமணர்கள் வாழ்ந்த அக்ரகாரம் ஆகும். 19-ஆம் நூற்றாண்டில் நன்கு அறியப்பட்ட நீலகண்ட சிவன் இவ்வூரில் பிறந்தார்.  

## நிலவியல்
வடிவீசுவரம் பழையாறு ஆற்றிலிருந்து 8°10′46″N 77°26′20″E இல் அமைந்துள்ளது. மேலும், பெரிய தெரு, பெரியவா தெலுங்கு, தளவாய் (தளவழி) தெரு, மேட்டு தெரு, கிழக்கு ரத தெரு , மேற்கு ரத தெரு, சாஸ்தன் கோவில் தெரு மற்றும் கல்மாடத் தெரு ஆகிய தெருக்களைக் கொண்டுள்ளது.  

2001-ஆம் ஆண்டில், இந்திய மக்கள் தொகைக் கணக்கெடுப்பின்படி, வடிவீசுவரத்தில் 81 விழுக்காடு கல்வியறிவு பெற்ற 5,254 மக்கள் வசிக்கின்றனர்.  

நாகர்கோவில் இரயில் நிலையம் இவ்வூருக்கு அருகிலுள்ள இரயில் நிலையமாகும். இது மையத்திலிருந்து (முக்கிய வீதிகள்) சுமார் 5 நிமிட நடைப்பயணத்தில் உள்ளது.  

கருநாடக இசையமைப்பாளர் நீலகண்ட சிவன் 1839-இல் வடிவீசுவரத்தில் பிறந்தார். திருநீலகண்ட போதம் என்ற படைப்பில் அவர் பிறந்த இடத்தை இரண்டு முறை குறிப்பிட்டுள்ளார். 2007இல் கிராமத்தில் கர்நாடக இசை விழா நடைபெற்றது.
# கோடிமுனை

**கோடிமுனை** (Kodimunai) கன்னியாகுமரிக்கு 22 கி. மீ வட மேற்குத் திசையில் அமைந்துள்ள கிராமமாகும். 2001 ஆம் ஆண்டின் மக்கள்தொகைக் கணக்கெடுப்பின்படி சுமார் 7250 மக்கள் வசிக்கின்றனர். கல்வியறிவு விகிதம் 70% ஆகும்.இங்கு மீன்பிடித்தல் முதன்மைத் தொழிலாகும்.  

## பள்ளிகள்

1. புனித மைக்கேல் துவக்கப்பள்ளி
1. புனித மைக்கேல் உயர்நிலைப்பள்ளி
# வடக்கநாடு



**வடக்கநாடு** (*Vadakkanadu*) என்பது கன்னியாகுமரி மாவட்டத்தின் திருவட்டாறு அருகே அமைந்துள்ள ஒரு கிராமம் ஆகும். இந்த கிராமம், திருவட்டாறு காவல் நிலையத்திற்குட்பட்ட பகுதியாகும். கிராமிய அபிவிருத்தி அமைச்சகம் மற்றும் இந்திய அரசாங்கம் இணைந்து இக்கிராமத்திற்கு வடிகால் வசதி ஏற்படுத்திக் கொடுத்ததன் காரணமாக உள்ளூர் வேலைவாய்ப்புகளை உருவாக்கியது.  

ஆசியாவின் மிகப்பெரிய மாத்தூர் தொட்டிப்பாலம் வடக்கநாடு கிராமத்திலிருந்து மூன்று கி.மீ. தொலைவில் உள்ளது. இந்த கிராமத்தில் கிழக்கிலிருந்து மேற்காக ஆறு ஒன்று ஓடுகிறது.
# ஆலஞ்சி



**ஆலஞ்சி** (*Alanchy*) என்பது தென்னிந்தியாவின், தமிழ்நாட்டின், கன்னியாகுமரி மாவட்டத்தில் உள்ள ஒரு ஊராகும். தலைநகரான நாகர்கோவிலில் இருந்து சுமார் 25 கி.மீ. தொலைவிலும் கேரளாவின் தலைநகரான திருவனந்தபுரத்திலிருந்து சுமார் 45 கி.மீ. தூரத்திலும் உள்ளது. "ஆலன்" என்ற பெயர் "ஆலு" (ஆல மரம்) மற்றும் "அஞ்சி" (ஐந்து) ஆகியவற்றிலிருந்து பெறப்பட்டது. இந்த பகுதி முழுவதும் ஆலஞ்சி தரவாடு குடும்பத்தினருக்குச் சொந்தமானது. ஆகவே இப்பெயர் வழங்கப்பட்டுள்ளது. வடகிழக்கு (மிடாலம்), தென்மேற்கு (குறும்பனை) கடற்கரையோர ஊர்கள் அருகில் உள்ளன. ஆலஞ்சி மக்களில் பெரும்பாலானவர்கள் நாடார்கள். அவர்களில் 99% ரோமன் கத்தோலிக்க கிறிஸ்தவர்கள்.  

## வரலாறு
கிறித்தவம், 1540 களில் புனித பிரான்சிசு சேவியர் காலத்தில் ஆலஞ்சியில் காலூன்றியது. ஆலஞ்சி மக்களில் பெரும்பாலானவர்கள் நாடார்கள். அவர்களில் 99% ரோமன் கத்தோலிக்கக் கிறிஸ்தவர்கள். ஆலஞ்சியில் உள்ள கத்தோலிக்க மாதா கோவில் 180 ஆண்டு அகவை உடையது. முதல் தேவாலயத்தரேசு பாதிரியர்களான மேதகு பிரியர் எலியாசும் பிரியர் மார்ட்டினும் நிறுவியுள்ளனர். அண்மைய தேவாலயம் மூன்றாவதாகும். ஆலஞ்சி மக்கள் அண்மையில் கோவிலில் உள்ள கற்சிலுவையை பிரான்சிசு சேவியர் நிறுவியதாக நம்புகின்றனர். இவ்வூரில் ஓர் ஆங்கிலப் பள்ளியும் உள்ளது.  

1950 களின் தொடக்கத்தில், மேதகு பிரியர் சி. எம். கில்லாரி இன்றைய ஆலஞ்சி மாதா கோவிலுக்கு அடிக்கல் நாட்டியுள்ளார். இவர் சிறார்க் கல்விக்கு ஊக்கம் அளித்து, ஒரு பள்ளிக்கூடத்தையும் நிறுவியுள்ளார்.  

இந்தியா பாக்கித்தான் பிரிவினையின்போது ஆலஞ்சி ஓர் ஏழ்மைய்யான ஊராக விளங்கியது. சில வீடுகளே இருந்துள்ளன. பிறர் குடிசைகளில் வாழ்ந்துவந்துள்ளனர். முதன்மைத் தொழில் பனையேறுதலாகவே இருந்துள்ளது. பனஞ்சாறும் அதன் வெல்லமும் விற்கப்பட்டுள்ளன. நாளடைவில் ஆலஞ்சி மக்கள் நடுவண் கிழக்குப் பொருளாதார நாடுகளில் வேலையில் சேர்ந்தனர். ஓமன், பகுரைன், ஐக்கிய அரபு அமீரகம், குவைத், சவுதி அரேபியா, கத்தார் ஆகிய நாடுகளில் வேலை செய்ய சென்றனர். 1990 களில் ஆலஞ்சி முழுமையான வளர்ந்த ஊராகி விட்டது.  

## புவியியல்
கன்னியாகுமரி மாவட்டத்தின் தலைநகரான நாகர்கோவிலில் இருந்து சுமார் 25 கி.மீ. தொலைவும், கேரளாவின் தலைநகரான திருவனந்தபுரிலிருந்து சுமார் 45 கி.மீ தூரத்திலும் ஆலஞ்சி உள்ளது.  

ஆலஞ்சி கடற்கரையில் இருந்தகொரு கி.மீ. (0.5 மைல்) உள்ளது.  

## மக்கள்தொகையியல்
ஆலஞ்சியின் முதன்மை மதமாக கிறித்தவம் அமைந்துள்ளது. ஆலஞ்சி மக்களில் பெரும்பாலானவர்கள் நாடார்கள். அவர்களில் 99% ரோமன் கத்தோலிக்க கிறிஸ்தவர்கள். இங்கு சில இந்து, முசுலீம் குடும்பங்களும் உள்ளன.  

இந்த ஊரின் அலுவல் மொழி தமிழ். இங்கு குடியிருப்போர் அனவரும் தமிழே பேசுகின்றனர். சில வேளைகளில் மலையாளமும் பேசுகின்றனர்.
# சின்னமுட்டம்



**சின்னமுட்டம்** (Chinnamuttom) இந்தியாவில் தமிழ்நாடு மாநிலத்தில் கன்னியாகுமரி மாவட்டத்தில் ஒரு சிறப்பு வாய்ந்த கிராமம் ஆகும். தமிழ் பெயர் முட்டு என்பதிலிருந்து இக்கிராமத்தின் பெயர் வழங்கப்படுகிறது. குமரி மாவட்டத்தின் தென்கோடியில் அமைந்துள்ள துறைமுக கிராமமே சின்னமுட்டம். இங்குள்ள மக்கள் தூய தோமையார் மற்றும் தூய பிரான்சிசு சவேரியார் ஆகியோரால் மனமாற்றம் செய்யப்பட்டவர்கள். குமரிமுட்டம் என்றும் கலைமுட்டம் என்றும் இக்கிராமம் அழைக்கப்படுகிறது. அருகிலுள்ள நகரம் கன்னியாகுமரியாகும். சிறப்பு நிலை நகராட்சியான இக்கிராமம் கன்னியாகுமரி மாவட்ட நிர்வாக தலைமையகமான நாகர்கோவிலில் இருந்து 24 கி.மீ. தொலைவில் அமைந்துள்ளது.  

சின்னமுட்டம் கிராமம் 8.094345 வடக்கு77.561445 கிழக்கு என்ற அடையாள ஆள்கூறுகளில் சின்னமுட்டம் அமைந்துள்ளது.  

கன்னியாகுமரி மாவட்டத்தில் உள்ள ஒரே மீன்பிடி துறைமுகம் சின்னமுட்டம் மட்டுமே ஆகும். 50% இந்திய அரசின் மானியத்தின் கீழ் 684.70 லட்சம் செலவில் 1984 மற்றும் 1994 ஆம் ஆண்டுகளுக்கு இடையில் இத்துறைமுகம் கட்டப்பட்டது.  

## காலநிலை
சின்னமுட்டம் கிராமத்தின் காலநிலைத் தரவை பின்வரும் அட்டவணை காட்டுகிறது:
# நாட்டுமங்களம்



**நாட்டுமங்களம்** (*Nattumangalam*) என்பது இந்தியாவின் தமிழ்நாட்டில் புதுக்கோட்டை மாவட்டத்தில் அறந்தாங்கி ஊராட்சி ஒன்றியத்தில் உள்ள ஒரு கிராமம் ஆகும்.2011ஆம் ஆண்டு இந்திய மக்கள் தொகை கணக்கெடுப்பின்படி, மொத்த மக்கள் தொகை 2444 ஆகும். இவர்களில் பெண்கள் 1227 பேரும் ஆண்கள் 1217 பேரும் உள்ளனர்.
# சுவாமி தோப்பு



**சுவாமிதோப்பு** அல்லது **சாமித்தோப்பு** என்பது இந்தியாவின், தமிழ்நாட்டிலுள்ள கன்னியாகுமரி மாவட்டத்தின் தலைநகரான நாகர்கோவில் நகரத்தின் தென்கிழக்கில் அமைந்துள்ள ஒரு கிராமமாகும். பழங்காலத்தில், *சாத்தான்குட்டி விளை* என்ற கிராமத்தின் ஒரு பகுதியாக இருந்த பூவனந்தோப்பு என்ற பெயரில் சுவாமிதோப்பு அறியப்பட்டது. இது நாகர்கோவிலில் கன்னியாகுமரி சாலையில், நாகர்கோவில் மற்றும் கன்னியாகுமரி ஆகிய நகரங்களுக்கு இடையே அமைந்துள்ளது.  

## அய்யா வைகுண்டர் பதி(சாமித்தோப்பு பதி)

இக்கிராமத்திலுள்ள **சுவாமிதோப்பு அய்யா வைகுண்டர் பதி**  அய்யாவழி, மற்றும் அய்யாவழி சமயத்தின் தலைமை பதியாக கருதப்படுகிறது. அய்யா வைகுண்டர் , சாமித்தோப்பு பதி, அம்பலப்பதி, வாகைப்பதி, முட்டப்பதி, பூப்பதி என ஐந்து பதிகளை ஏற்படுத்தியுள்ளார். அந்த ஐந்து பதிகளில் புகழ் பெற்ற பதி இதுவாகும். மேலும் இப்பதி, **தெட்சணாப்பதி** என்றும் அழைக்கப்படும். இந்த பதியானது அனைத்து சமயங்களைச் சார்ந்த அய்யாவழி பக்தர்களும் வருகை தரும் முக்கியமான புனித இடமாகக் கருதப்படுகிறது. மதச்சார்பின்மையின் முக்கிய அம்சமாக இது விளங்குகிறது அய்யா வைகுண்டர் தவம், தியானம் செய்த முக்கிய மையமாக இந்த பதி கருதப்படுகிறது.
# கீரமங்கலம் கோவில்கள்


**கீரமங்கலம் கோவில்கள்** என்பது புதுக்கோட்டை மாவட்டம் ஆலங்குடி வட்டத்தில் உள்ள கீரமங்கலம் பேரூராட்சிப்பகுதிகளில் உள்ள கோவில்களைப்பற்றியும் அங்கு கொண்டாடப்படும் விழாக்கள் பற்றியும் அறிந்துகொள்ளுதல் ஆகும்.  

## கோவில்களின் பெயர்கள்
- அருள்மிகு மெய்நின்றநாதர் கோவில்
- அருள்மிகு முத்துமாரியம்மன் கோவில்
- அருள்மிகு வெங்கடாசலபதி கோவில்
- அருள்மிகு மாயம்பெருமாள் கோவில்
- அருள்மிகு பட்டவையா சுவாமி கோவில்
- அருள்மிகு அல்லி அம்மன் கோவில்
- அருள்மிகு கருப்பண்ணசுவாமி கோவில்
- அருள்மிகு வீரபத்திரசுவாமி கோவில்
- அருள்மிகு கூத்தபெருமாள் கோவில்
- அருள்மிகு சங்கிலிகருப்பர் கோவில்
- அருள்மிகு தர்மர் கோவில்
- அருள்மிகு கொம்புக்கார சுவாமி கோவில்
- அருள்மிகு தலைதிருகி விநாயகர் கோவில்
- 
- 
-
# பயணம் (சிற்றூர்)

**பயணம்** (Payanam) தமிழ்நாட்டின் கன்னியாகுமரி மாவட்டத்தின் விளவங்கோடு வட்டத்தில் உள்ள உண்ணாமலைக் கடை பேரூராட்சிக்கு அருகில் அமைந்துள்ள சிற்றூர் ஆகும். இதன் மொத்த மக்கள் தொகை 2000 ஆகும்.இந்த கிராமம் மார்த்தாண்டத்தில் இருந்து 1 கி.மீ.. தொலைவிலும், கிள்ளியூரிலிருந்து 3 கி.மீ. தொலைவிலும், நாகர்கோவிலிருந்து 30 கி.மீ. தொலைவிலும் உள்ளது. இது உண்ணாமலைக் கடை பகுதியில் அமைந்துள்ளது.  

இங்கு செண்பகவள்ளி அம்மன் கோயில் அமைந்துள்ளது.
# சுஜித் முக்கர்ஜி


**சுஜித் முகர்ஜி (***Sujit Mukherjee*) (21 ஆகஸ்ட் 1930 – 14 ஜனவரி 2003) ஒரு இந்திய எழுத்தாளர், மொழிபெயர்ப்பாளர், இலக்கிய விமர்சகர், வெளியீட்டாளர், ஆசிரியர் மற்றும் கிரிக்கெட் வீரர் ஆவார்.  

## வாழ்க்கை
சுஜித் முகர்ஜி தெற்கு கல்கத்தாவில் உள்ள அரிட்ஷா என்ற  கிராமத்தில் பிறந்தார். புனித சேவியர்  உயர்நிலைப் பள்ளியில் பள்ளிக்கல்வியைப் பயின்றார். பாட்னா பல்கலைகழகத்தில் முதுகலைப் பட்டத்தினை  முடித்தார். பென்சில்வேனியா பல்கலைக்கழகத்தில் தன்னுடைய முனைவர் பட்டத்தைப் பெற்றார். பாட்னா கல்லூரியில் பேராசிரியராகப் பணிபுரிந்தார். 1970் ஆம் ஆண்டில் இவர் ஓரியண்ட் லாங்மேன் பதிப்பகத்தில் முதன்மை இதழாசிரியராக பணிபுரிந்தார்.  

## மட்டைப்பந்தாட்டம்
கிட்டப்பார்வைக்கு ஈடுகொடுக்க தடிமனான கண்ணாடிகளை அணிய வேண்டியிருந்தாலும், இவர் பல்கலைக்கழகம், மன்ற அளவிலான மற்றும் முதல்தர துடுப்பாட்டத்தில் மட்டையாளராக நீண்ட காலம் இருந்துள்ளார். 1951 மற்றும் 1960 ஆண்டுகளுக்கு இடைப்பட்ட காலத்தில் இவர் பீகார் துடுப்பாட்ட அணிக்காக ஐந்து முதல் தர துடுப்பாட்டங்களில் விளையாடியுள்ளார். 1951-1952 காலகட்டத்திலான தனது முதல் ஆட்டத்தில் தனது அதிகபட்ட ஓட்ட எண்ணிக்கையான 33 ஐ இவர் கொண்டுள்ளார்.  

1958-1959-இல் நடந்த இரஞ்சிக் கோப்பை துடுப்பாட்டத்தில் இவர் ஆட்டமிழக்காமல் 17 ஓட்டங்கள் எடுத்திருந்தார். பீகார் ஒரிசா அணியை வீழ்த்த 45 ஓட்டங்கள் தேவையாயிருந்தது. ஒரு கட்டத்தில் 19 ஓட்டங்களுக்கு 2 ஆட்டக்காரர்கள் ஆட்டமிழந்திருந்த நேரத்தில் களத்திற்கு வந்த முகர்ஜி சத்யேந்திர குக்ரேஜாவுடன் இணைந்து 27 ஓட்டங்கள் எடுத்து பீகார் அணியை வெற்றிக்கு அழைத்துச் சென்றார்.  

இவர் குறிப்பிடத்தக்க அளவிலான ஒரு துடுப்பாட்டம் தொடர்பான எழுத்தாளராக மாறி "ஃபைவ் எலிகண்ட் கிரிக்கெட் புக்ஸ்" எழுதினார். இந்திய எழுத்தாளரால் வேறெப்போதும் எழுதப்படாத அளவிலான துடுப்பாட்டம் தொடர்பாக எழுதப்பட்ட மிகச்சிறந்த புத்தகங்கள் அவை ராமசந்திர குகா குறிப்பிடுகிறார். முகர்ஜி 1975 மற்றும் 1978 ஆண்டுகளுக்கு இடைப்பட்ட காலத்தில் தேர்வுத் துடுப்பாட்டங்களுக்கு வானொலியில் வர்ணனையாளராகவும் இருந்தார்.  

## தனிப்பட்ட வாழ்க்கை
இவரது மனைவி மீனாட்சி முகர்ஜி, இவர் இவருடைய முன்னாள் மாணவி. இவர் ஒரு இலக்கிய அறிஞர். இத்தம்பதியினருக்கு இரண்டு மகள்கள் இருந்னர். இறுதி நாட்களில் இவர்கள் தங்கள் நாட்களை ஹைதராபாத்தில் கழித்தனர்.
# தங்க மசூதி



**தங்க மசூதி** (سنهرى مسجد, Sunehri Masjid) என்பது பழைய தில்லியில் இருக்கும் ஒரு மசூதி ஆகும். அது செங்கோட்டையின் தென்மேற்கு மூலையில் நேதாஜி சுபாஷ் பூங்கா எதிர்புறம் அமைந்துள்ளது.  

## வரலாறு
இந்த மசூதியானது 1747 ஆம் ஆண்டிற்கும் 1751 ஆம் ஆண்டிற்கும் இடைப்பட்ட காலத்தில் குத்சியா பேகம் ஆணையின்படி பேரரசர் அகமது சா பகதூர் காலத்தில் வாழ்ந்த ஒரு புனித மனிதர் நவாப் பகதூர் சாவேத் கானுக்காக கட்டப்பட்டது. அகமது சா பகதூர் என்பவர் பேரரசர் அகமது சா பகதூரின் தாயார் ஆவார்.
# பாகிஸ்தான் இயக்கம்

, அங்கு  இலாகூர் சட்டவரைவு  நிறைவேற்றப்பட்டது.]]  
**பாக்கித்தான் இயக்கம்** (*Pakistan Movement*) 20 ஆம் நூற்றாண்டின் முதல் பாதியில் ஒரு இனமத அரசியல் இயக்கமாக இருந்தது. இது பிரித்தானிய இந்தியாவில் முசுலிம்கள் பெரும்பான்மையாக உள்ள பகுதிகளில் இருந்து பாக்கித்தானை உருவாக்குவதை நோக்கமாகக் கொண்டது. அந்த நேரத்தில் பிரித்தானிய ஆட்சியின் கீழ் முசுலிம்களுக்கு தந்தீர்மானிப்பு உரிமைக்காக உணரப்பட்ட தேவையுடன் இது இணைக்கப்பட்டது. 23 மார்ச் 1940 அன்று அகில இந்திய முசுலீம் லீக்கால் இலாகூர் தீர்மானம் நிறைவேற்றப்பட்ட பிறகு, ஒரு வழக்கறிஞரும் அரசியல்வாதியுமான முகம்மது அலி ஜின்னா இந்த இயக்கத்தை வழிநடத்தினார் மற்றும் ஒரு மத அறிஞராக அசுரஃப் அலி தன்வி அதை ஆதரித்தார்.[1] தான்வியின் சீடர்களான சபீர் அகஹ்மது உசுமானி, ஜாபர் அஹ்மத் உஸ்மானி ஆகியோர் பாகித்தானின் உருவாக்கத்திற்கு மத ஆதரவில் முக்கியப் பங்கு வகித்தனர்.[2]  

**பாக்கித்தான் இயக்கம்** என்பது ஒரு மத அரசியல் இயக்கமாகும். இந்த இயக்கம் 1940 ஆம் ஆண்டு பிரித்தானிய இந்தியப் பேரரசிலிருந்து இசுலாமியர்கள் அதிகமாக வாழும் பகுதியைத் தனி நாடாக்கியது.  

## வரலாறு இயக்கம்

### பின்னணி
கூட்டம் பேரரசர் ஷா ஆலம் II, 1765.]]  
குழந்தைகள் கார்னிவால்சிடம் சரணடைந்தனர்.]]
# தாமரை கோழியம்பட்டி


**தாமரைகோழியம்பட்டி** (*Tamarakoliyampatti*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், அரூர் வட்டத்துக்கு உட்பட்ட ஒரு வருவாய் கிராமம் ஆகும். இது கீழ்மொரப்பூர் ஊராட்சிக்கு உட்பட்ட ஒரு கிராமம் ஆகும்.  

## அமைவிடம்
இந்த ஊரானது மாவட்ட தலைநகரான தருமபுரியிலிருந்து 42 கிலோமீட்டர் தொலைவிலும், அரூரில் இருந்து இருந்து 8 கிலோமீட்டர் தொலைவிலும் அமைந்துள்ளது. மேலும் இவ்வூரானது கடல்மட்டத்தில் இருந்து சராசரியாக 350 மீட்டர் உயரத்தில் இருக்கிறது. இவ்வூரின் அமைவிடம் ஆகும்.  

## மக்கள் வகைபாடு
2011 மக்கள் தொகை கணக்கெடுப்பின்படி இந்த கிராமத்தின் 165 குடும்பங்களும் 659 மக்களும் வசிக்கின்றனர். இதில் 329 ஆண்களும் 324 பெண்களும் அடங்குவர்.  

## மேற்கோள்
# கல்விக்கூடம்



**கல்விக்கூடம்** அல்லது **கல்விக்கழகம்** (*Academy*) கிரேக்க நாட்டு பேரறிஞரான பிளேட்டோ ஏதென்சு நகரத்தின் வெளிப்புறத்தோட்டத்தில் மாணவர்களுக்கு பாடம் நடத்தி வந்தார். அத்தோட்டம் அக்காடமசு என்ற கிரேக்க வீரனுடையது. அவன் பெயரை வைத்து அப்பள்ளிக்கூடத்தை *அக்காதமி* என்று அழைத்தனர். பிறகு *அகாதமி* என்ற சொல் கல்வியாளர்களைக் கொண்ட குழுவையும், அவர்கள் கூடும் இடத்தையும் குறிக்கலாயிற்று. பிளாட்டோ 2300 ஆண்டுகளுக்கு முன் கிரேக்க நாட்டில் வசித்தாலும், பிற நாட்டு அரசர்களும், அரசுகளும் தங்கள் நாடுகளில் கல்விக்கூடங்களைத் தோற்றுவித்தன. 1635 ஆம் ஆண்டில், பிரஞ்சு கல்விக்கூடம், கார்டினல் ரிக்கலோ (*Richelieu*) என்வரால் பிரஞ்சு நாட்டில் தோற்றுவிக்கப்பட்டது. இங்கிலாந்து நாட்டில் *அரச கல்விக்கூடம்* தோற்றுவிக்கப்பட்டது. தமிழ் கல்விக்கூடம், சென்னையில் 34 ஆண்டுகளுக்கு முன், அவினாசிலிங்கம் செட்டியார் தலைமையில் உருவாக்கப்பட்டுள்ளது.
# ஜெயந்த் யாதவ்


**செயந்த் யாதவ்** *(Jayant Yadav)* (பிறந்த 22 ஜனவரி 1990, தில்லி) என்பவர் இந்திய துடுப்பாட்ட வீரர் ஆவார். இவர் ரஞ்சி கோப்பையில் அரியானா மாநிலத்திற்காக விளையாடியவர். பந்து வீச்சு மற்றும் மட்டை வீச்சு என இரண்டிலும் சிறந்து விளங்கிய இவர் வலதுகை வீரர் ஆவார். இவர் பன்னாட்டு ஒருநாள் துடுப்பாட்ட போட்டியில் 2016ஆம் ஆண்டு அறிமுகமானார்.  
2014ஆம் ஆண்டு நடைபெற்ற இந்தியன் பிரீமியர் லீக் ஏலத்தில் தில்லி அணிக்காக தேர்வானார். இவர் டெல்லி டேர்டெவில்ஸ் (டெல்லி கேபிடல்ஸ்) அணிக்காக 2018 வரை விளையாடினார். பின்னர் 2019-ல் மும்பை இந்தியன்ஸ் அணிக்காக 2019 இந்தியன் பிரீமியர் லீக் போட்டியில் விளையாடினார்.  
ஆகத்து 2019-ல், 2019-20 துலீப் கோப்பைக்கான இந்திய கிரீன் அணியில் ஜெயந்த் இடம் பெற்றார். ஜெயந்த் இந்தியன் பிரீமியர் லீக் 2018-ல் டெல்லி கேப்பிடல்ஸ் அணியின் ஒரு பகுதியாக இருந்தார். இருப்பினும் இவர், ஒரு போட்டியில் கூட விளையாடவில்லை. பிப்ரவரி 2022-இல், 2022 இந்தியன் பிரீமியர் லீக் போட்டிக்கான ஏலத்தில் குஜராத் டைட்டன்ஸ் அணியால் வாங்கப்பட்டார்.  

## பன்னாட்டு 100 ஓட்டங்கள்

### தேர்வு 100 ஓட்டங்கள்
| # | ஓட்டங்கள் | போட்டிகள் | எதிரணி | நகரம்/நாடு | மைதானம் | ஆண்டு | முடிவு |  |
| --- | --- | --- | --- | --- | --- | --- | --- | --- |
| **1** | 104 | 3 | &nbsp; | மும்பை, இந்தியா | வான்கேடே அரங்கம் | 2016 | வெற்றி | } |
# சுய அறிதிறன்

**சுய அறிதலறிவு** அல்லது **சுய அறிதிறன்** (*metacognition*) என்பது "அறிவாற்றல் பற்றிய அறிவாற்றல்", "சிந்தனையைப் பற்றிய சிந்தனை", "தெரிந்து கொள்வது பற்றி அறிதல்", "ஒருவரின் விழிப்புணர்வு பற்றி அறிதல்" மற்றும் உயர்-வரிசை சிந்தனைத் திறன்கள் ஆகும். இந்தச் சொல், "அப்பால்" அல்லது *மேலாக* என்று பொருள்படும் மூலச்சொல் மெட்டாவில் இருந்து வருகிறது. சுய அறிதிறன் பல வடிவங்களை எடுக்கலாம். இது எப்போது, எப்படி கற்றுக்கொள்வது அல்லது சிக்கல் தீர்ப்பதற்கான குறிப்பிட்ட உத்திகளைப் பயன்படுத்துவது பற்றிய அறிவை உள்ளடக்கியது.  

நினைவகம் மற்றும் நினைவூட்டல் உத்திகள் பற்றி தெரிந்துகொள்ளப்பட்ட மெட்டாமெமரி (*metamemory*), ஒரு முக்கிய வடிவமாகும். கலாச்சாரங்கள் முழுவதிலும் உள்ள புரிதல் செயலாக்கத்தின் மீதான கல்வி ஆராய்ச்சி ஆரம்ப கட்டங்களில் உள்ளது, ஆனால் மேலும் வேலைகள் ஆசிரியர்களுக்கும் மாணவர்களுக்கும் இடையே உள்ள குறுக்கு-கலாச்சார கற்றலில் சிறந்த விளைவுகளை வழங்கலாம் என்பதற்கான அறிகுறிகள் உள்ளன.